Domstolens kendelse (Tredje Afdeling) af 23. november 2017 – Fidenato
(Sag C-107/16) (1)
»Præjudiciel forelæggelse – artikel 99 i Domstolens procesreglement – landbrug – genetisk modificerede fødevarer og foderstoffer – beredskabsforanstaltninger – national foranstaltning, som tilsigter at forbyde dyrkning af genetisk modificeret majs MON 810 – vedtagelse og opretholdelse af foranstaltningen – forordning (EF) nr. 1829/2003 – artikel 34 – forordning (EF) nr. 178/2002 – artikel 53 og 54 – betingelser for anvendelse – forsigtighedsprincippet«
1.      Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – beredskabsforanstaltninger, der kan iværksættes for at imødegå en alvorlig risiko for menneskers eller dyrs sundhed eller for miljøet – en medlemsstat, som officielt har informeret Kommissionen om behovet for at iværksætte sådanne foranstaltninger – ikke åbenbart, at et produkt, som er tilladt ved den nævnte forordning eller er i overensstemmelse hermed, må formodes at udgøre en alvorlig risiko for menneskers eller dyrs sundhed eller for miljøet – pligt for Kommissionen til at iværksætte sådanne foranstaltninger – foreligger ikke
(Europa-Parlamentets og Rådets forordning nr. 178/2002, art. 53 og 54, stk. 1, og nr. 1829/2003, art. 34)
(jf. præmis 29 og konkl. 1)
2.      Tilnærmelse af lovgivningerne– genetisk modificerede fødevarer og foderstoffer – forordning nr. 1829/2003 – behandling af en alvorlig risiko for menneskers eller dyrs sundhed eller for miljøet – vurderingen og forvaltningen henhører under Kommissionens eller Rådets kompetence under Unionens retsinstansers kontrol – medlemsstaternes vedtagelse og gennemførelse af beredskabsforanstaltninger i fravær af en afgørelse på EU-plan – nationale retters kompetence til at vurdere lovligheden af de nævnte foranstaltninger, henset til de materielle betingelser, som er fastsat i artikel 34 i forordning nr. 1829/2003, og de processuelle betingelser, som er fastsat i artikel 54 i forordning nr. 178/2002
(Art. 267, stk. 2 og 3, TEUF; Europa-Parlamentet og Rådets direktiv 178/2002, art. 54, og nr. 1829/2003 art. 34)
(jf. præmis 34, 35 og 41)
3.      Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – beredskabsforanstaltninger, der kan iværksættes for at imødegå en alvorlig risiko for menneskers eller dyrs sundhed eller for miljøet – en medlemsstat, som officielt har informeret Kommissionen om behovet for at iværksætte sådanne foranstaltninger – Kommissionen har ikke iværksat sådanne foranstaltninger – medlemsstatens mulighed for at vedtage sådanne nationale foranstaltninger
(Europa-Parlamentets og Rådets forordning nr. 178/2002, art. 53 og 54, og nr. 1829/2003, art. 34)
(jf. præmis 36 og konkl. 2)
4.      Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – beredskabsforanstaltninger, der kan iværksættes for at imødegå en alvorlig risiko for menneskers eller dyrs sundhed eller for miljøet – medlemsstaterne mulighed for at træffe sådanne foranstaltninger alene på grundlag af forsigtighedsprincippet, uden at de materielle betingelser i forordningens artikel 34 er opfyldt – foreligger ikke
(Europa-Parlamentets og Rådets forordning nr. 178/2002, art. 7, 53 og 54, og nr. 1829/2003, art. 34)
(jf. præmis 39, 40, 42 og 47 samt konkl. 3)
Konklusion
1)
Artikel 34 i Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer, sammenholdt med artikel 53 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed, skal fortolkes således, at Europa-Kommissionen ikke er forpligtet til at vedtage beredskabsforanstaltninger som omhandlet i sidstnævnte artikel, når en medlemsstat i overensstemmelse med artikel 54, stk. 1, i sidstnævnte forordning officielt informerer den om behovet for at træffe sådanne foranstaltninger, når det ikke er åbenbart, at et produkt, som er tilladt ved forordning nr. 1829/2003 eller er i overensstemmelse hermed må formodes at udgøre en alvorlig risiko for menneskers eller dyrs sundhed eller for miljøet.
2)
Artikel 34 i forordning nr. 1829/2003, sammenholdt med artikel 54 i forordning nr. 178/2002, skal fortolkes således, at en medlemsstat, efter officielt at have informeret Europa-Kommissionen om behovet for at anvende beredskabsforanstaltninger, og når denne ikke har truffet nogen foranstaltninger i overensstemmelse med artikel 53 i forordning nr. 178/2002, kan træffe sådanne foranstaltninger på nationalt plan.
3)
Artikel 34 i forordning nr. 1829/2003, sammenholdt med forsigtighedsprincippet som fastsat i artikel 7 i forordning nr. 178/2002, skal fortolkes således, at den ikke tillægger medlemsstaterne mulighed for, i overensstemmelse med artikel 54 i forordning nr. 178/2002, at vedtage midlertidige beredskabsforanstaltninger alene på grundlag af dette princip, uden at de materielle betingelser, der er fastsat i artikel 34 i forordning nr. 1829/2003, er opfyldt.
1– EUT C 165 af 10.5.2016.